SUNNAH RASULULLAH S.A.W 
DALAM 

MENGHADAPI PEMERINTAH 



Oleh: Ustaz Abu Rubayyi’ 

59. Wahai orang-orang Yang beriman, Taatlah kamu kepada Allah dan Taatlah kamu 
kepada Rasulullah dan kepada "Ulil-Amri" (orang-orang Yang berkuasa) dari kalangan 
kamu, kemudian jika kamu berbantah-bantah (berselisihan) Dalam sesuatu perkara, 
maka hendaklah kamu mengembalikannya kepada (Kitab) Allah (Al-Quran) dan 
(Sunnah) RasulNya - jika kamu benar beriman kepada Allah dan hari akhirat. Yang 
demikian adalah lebih baik (bagi kamu), dan lebih elok pula kesudahannya. 



Sabda Rasulullah S.A.W: 

Maksudnya: Sesiapa yang mentaatiku maka dia mentaati Allah dan sesiapa yang 
menderhakaiku maka dia juga menderhakai Allah dan barangsiapa yang mentaati 
pemerintah maka dia mentaati aku dan sesiapa yang derhaka pada pemerintah maka dia 
menderhakaiku. 



Berdasarkan ayat dan hadis di atas ulama’ Ahlus Sunnah wal Jamaah telah sepakat 
bahawa mentaati pemerintah muslim itu adalah wajib. 

Berkata Syeikh Thahawi dalam matan ‘Aqidah: 

Maksudnya: dan bukanlah dari ‘aqidah kami-ahli sunnah- menentang pemerintah 
walaupun mereka itu berlaku zalim dan tidak pula kami mendoakan kejahatan atas 
mereka, adapun ‘aqidah kami adalah mentaati mereka itu bermakna mentaati Allah 
Azza wa Jalla iaitu satu kefardhuan atas kami selama mana mereka tidak menyuruh 
melakukan maksiat dan kami mendoakan mereka dengan kebaikan dan keampunan. 



Berdasarkan ayat terdahulu Allah S.W.T meletakkan syarat pemerintah yang wajib 
ditaati itu adalah muslim berdasarkan (dari Kamu). 



Ketaatan kepada pemimpin adalah muqayyad atau tertakluk kepada apa yang 
bersesuaian dengan syariat Allah adapun yang menyelisihi syara’ maka tiada taat 
bahkan haram dan wajib ketika itu menasihati pemerintah dan menyuruh kepada 
makruf. 

Dalam hadis Sahih daripada Syaikhan: 

Maksudnya: Daripada Ibn Umar R. A. daripada Nabi S. A. W. baginda bersabda: Wajib 
atas muslim itu mematuhi pemerintah dalam perkara yang ia suka mahupun tidak 
melainkan apabila diperintah melakukan maksiat maka ketika itu tidak wajib lagi taat. 



Perkataan j-^NI gJjl menurut ulama’ tafsir merangkumi semua jenis penguasa ‘am dan 
khas seperti raja, menteri, khalifah, ulama’ dan penguasa agama seperti mufti dan ibu 
bapa serta suami. 



Kewajipan ini mentaati pemerintah ini datang setelah pemerintah itu melaksanakn 
keadilan dan menunaikan amanah yang dipertanggungjawabkan atasnya. Ini 
berdasarkan ayat sebelum ayat ini iaitu surah an-Nisaa’ ayat 58: 

58. Sesungguhnya Allah menyuruh kamu supaya menyerahkan Segala jenis amanah 
kepada ahlinya (yang berhak menerimanya), dan apabila kamu menjalankan hukum di 
antara manusia, (Allah menyuruh) kamu menghukum Dengan adil. Sesungguhnya Allah 
Dengan (suruhanNya) itu memberi pengajaran Yang sebaik-baiknya kepada kamu. 
Sesungguhnya Allah sentiasa Mendengar, lagi sentiasa Melihat. 

Ayat ini Allah S.W.T menujukan kitabnya pada pemerintah untuk melakukan keadilan 
dan kesaksamaan dan menunaikan amanah dengan baik kemudian Allah S.W.T 
berpesan pula kepada rakyat untuk mentaati pemerintah dalam makruf.- lihat tafsir Al- 
Alusi-. 



Apabila pemerintah itu berlaku zalim: 

Dalam menghadapi masalah ini Rasulullah S. A. W. telah memberikan petunjuk yang 
amat baik sekali dalam hadis-hadis baginda yang sahih: 

Maksudnya: Daripada Ibn Abbas R.A.: Bahawa Rasulullah S.A.W. bersabda: 
Sesiapa yang benci pada pemerintahnya sesuatu (daripada maksiat) maka hendaklah 
dia bersabar kerana sesiapa yang menentang pemerintah maka dia mati sebagai 
mana orang Jahiliyyah-Muttafaq ‘Alaih 

Maksudnya: Daripada Junadah bin Abi Umayyah berkata: Kami menemui Ubadah 
bin Samit ketika dia sakit dan kami berkata padanya: Ceritakanlah pada kami 
(semoga Allah menyembuhkan kamu) akan suatu hadis yang bennanfaat yang 
engkau dengar dari Rasulullah S.A.W. maka dia berkata: Rasulullah menyeru kami 
lalu kami membaiat baginda dan antara isi baiat itu; hendaklah kami dengar dan taat 
ketika suka dan benci, susah dan senang dan yang memberi kesan pada kami dan 
janganlah kami mencabut urusan (pemerintahan) daripada ahlinya melainkan 




engkau melihat padanya(pemerintah) kufur yang nyata yang kamu boleh 
buktikannya di hadapan Allah. [ Muslim ] 

Maksudnya : Daripada Unimu Salamah bahawa Rasulullah S. A. W. berkata: Akan 
ada pemimpin-pemimpin yang kamu kenal dan kamu ingkarinya (kerana 
maksiatnya) maka sesiapa yang mengenali maksiat itu maka dia terlepas (tidak 
terjebak dalamnya) dan sesiapa yang ingkar maka dia selamat tetapi (yang berdosa 
adalah) mereka yang redha dan ikut. Mereka(Sahabat) berkata: Apakah tidak boleh 
kami memerangi mereka? Kata baginda: tidak boleh selagi mereka solat. 

Maksudnya: Daripada ‘Auf bin Malik daripada Rasulullah S. A. W. baginda 
bersabda: Sebaik-baik pemimpin kamu adalah yang kamu menyukai mereka dan 
mereka menyukai kamu, mereka mendoakan kamu dan begitu juga kamu 
mendoakan mereka, adapun seburuk-buruk pemimpin kamu adalah yang kamu benci 
akan mereka begitu juga mereka benci pada kamu, kamu melaknat mereka dan 
mereka juga melaknat kamu.Ditanya RasulullahS.A.W: Wahai Rasulullah apakah 
tidak boleh kami melawan mereka sahaja dengan pedang? Maka jawab Nabi 
S. A. W.: Tidak boleh selagi mereka mendirikan solat dan apabila kamu melihat 
pemimpin kamu akan sesuatu yang kamu benci maka bencilah amalannya tapi 
jangan dia keluar dari taat. 

Maksudnya: Daripada Abdul Rahman bin Abdu Rabbil Kaabah katanya: Aku masuk 
ke Masjidil Haram dan aku dapati Abdullah bin Amru bin Al-Ash R. A. sedang 
duduk di bawah bayangan Kaabah dan manusia berkumpul padanya maka aku pun 
ikut serta.Maka Abdullah berkata: Kami bersama Rasulullah S.A.W dalam satu 
perjalanan lalu kami berhenti di satu perhentian maka ada antara kami yang 
membaiki tempat berteduhnya dan ada yang bennain dengan lembing dan ada yang 
menguruskan haiwan, lalu terdengar penyeru bagi Rasulullah S.A.W. menyeru 
“Solat Berjemaah” maka kami berkumpul pada Rasulullah S.A.W. Lalu baginda 
bersabda: Tidak ada seorang Nabi pun sebelumku melainkan wajib atasnya 
menunjukkan umatnya apa yang terbaik yang diketahui olehnya bagi mereka dan 
memberi ingat akan perkara yang buruk yang diketahuinya pada mereka, 
sesungguhnya umat kamu ini dijadikan kebaikan pada generasi awalnya (Salaf 
Soleh) adapun generasi akhirnya akan terkena bala’ dan perkara yang mereka 
ingkarinya dan akan datang fitnah yang meringankan yang sebelumnya (kerana 
yang selepas itu lebih hebat) bila datang satu fitnah maka mukmin akan berkata: 
‘inilah saat kemusnahanku’ kemudian fitnah itu hilang dan datang yang lain pula 
lalu berkata mukmin: Inilah dia saat kemusnahan ku’ dan seterusnya. Sesiapa yang 
hendak selamat dari nereka dan dimasukkan ke dalam syurga maka hendaklah dia 
mati dalam keadaan iman dan berbuat baik kepada manusia. Sesiapa yang membaiat 
seorang pemimpin dan memberi ketaatan padanya maka taatlah sekadar 
kemampuannya dan jika datang orang lain hendak merampas jawatan itu maka 
bunuhlah dia. Maka aku (rawi) datang padanya dan berbisik : ‘Adakah benar ini 
engkau dengar dari Rasulullah S.A.W? Kata Abdullah Ibn ‘amru: Telingaku 
mendengarnya dan hatiku menghafalnya. Aku berkata: Ini sepupu kamu Mu’awiyah 
menyuruh kami makan dengan batil (ketika perang Siffin) dan membunuh diri kami 
(ketika Siffin) sedangkan Allah berfirman: Wahai orang-orang yang beriman 
janganlah kamu makan harta antara kamu dengan batil melainkan dengan 




perniagaan yang kamu redhai meredhai dan janganlah kamu bunuh diri kamu dan 
Allah itu amat mengasihani kamu. Kata rawi: Maka dia (Abdullah) diam sebentar 
kemudian berkata: Taatlah dia dalam mentaati Allah dan derhakailah dalam 
menderhakai Allah. 

Daripada hadis-hadis di atas wajib kepada kita mentaati pemerintah walaupun 
mereka berlaku zalim selagi mana tidak melakukan kekufuran yang nyata. 

Adapun yang perlu dilakukan oleh muslim adalah menasihati pemerintah itu dan 
mengingkari maksiatnya ini sebagaimana dalam hadis yang lain: 

Maksudnya: Daripada Abu Ruqaiyyah Tamim bin Aus Ad-Dari R.A. bahawa Nabi 
S. A. W. telah bersabda: Agama (Islam) itu nasihat. Kami(Sahabat) berkata: Bagi 
Siapa? Baginda menjawab: Bagi Allah dan Kitab-Nya dan Rasul-Nya dan 
Pemimpin-peminpin umat Islam dan ‘Awamnya. Riwayat Muslim dan Nasai (Lihat 
Hadith 40). 

Hikmah terus mentaati pemerintah dan tidak menggulingkan kerajaan: 

Hikmah petunjuk Nabi S. A. W. ini amatlah besar bagi maslahat umat di akhir 
Zaman. Hadis-hadis ini menunjukkan mukjizat Baginda S.A.W. kerana 
memberitakan perkara yang belum berlaku. 

Dari segi politik ia mempunyai nilai siasah yang amat tinggi dan penuh licik. 
Apabila Umat terus mentaati pemerintah maka dengan sendirinya pemerintah tadi 
akan menjadi lembut hatinya apabila dilembutkan Allah S.W.T dan mahu ia 
mendengar cakap rakyatnya dan diterima nasihat mereka padanya. 

Ini kerana pemerintah apabila rakyatnya itu mengisytiharkan keluar dari taatnya 
maka keraslah hatinya pada mereka dan engganlah ia mendengar lagi nasihat 
mereka. Jadi kewajipan menasihati pemerintah hanya akan berlaku apabila rakyat 
itu masih taat dan mengiktiraf kepimpinan pemerintah itu. 

Adapun sebab berlakunya kezaliman pemerintah itu kerana rakyat menzalimi diri 
sendiri dan melakukan maksiat. Dalam sejarah kita lihat apabila rakyat mula 
terpengaruh dengan faham muktazilah maka Allah meletakkan Abdullah Al- 
Makmun sebagai Khalifah dan menjadi keraslah kerajaan atas Ahli Sunnah dan 




tersiksalah ulama’ Sunnah sehingga mereka kembali berpegang dengan sunnah 
maka Allah meletakkan Al-Mutawakkil ‘Alallah maka bersinarlah kembali cahaya 
Sunnah. 

Nabi S. A. W. menasihati pemerintah dan mendoakan mereka hidayah dan 
keampunan dan rakyat pula hendaklah sentiasa mengislahkan diri dan memohon 
ampun supaya dengan berubahnya rakyat itu kepada baik maka Allah akan 
meletakkan juga pemerintah yang baik kepada mereka. 

Antara hikmahnya jua terletak apabila Rasulullah S. A. W menyuruh kita jangan ikut 
perintah yang maksiat tetapi dalam masa yang sama terus menasihati dan 
mengiktiraf pemimpin itu maka dengan sendirinya apabila dia melihat rakyatnya 
tidak ikut perintahnya yang maksiat maka tidaklah lagi dia akan memerintah dengan 
maksiat bahkan akan menyuruh yang makruf jua. 

Kita misalkan di Malaysia jika semua bangsa Melayu Islam ini dalam parti kerajaan 
lalu semuanya sebulat suara mengusulkan supaya kerajaan menegakkan hukum 
Allah maka sudah tentu ketika itu tiadalah bagi kerajaan itu dihadapannya 
melainkan menegakkan hudud dan qisas dan lainnya daripada undang-undang 
Islam. Wallahua’lam. 

Apakah tidak boleh langsung dipecat pemerintah? 

Boleh asalkan bukan dengan cara yang ganas dan menimbulkan kacau bilau. 
Bahkan hendaklah Ahli Syura dan Majlis Al-Hilli wal ‘Aqdi menentukannya dan 
melantik orang yang lebih layak jika ada dan menambil kita Qaedah Fiqh: 
“Menolak Muclharat itu didahulukan atas mendatangkan maslahah” dan 
“Mengambil mudharat yang paling ringan antara dua mudharat”. 

Bila boleh memerangi pemerintah? 

Apabila berlaku kekufuran yang nyata dan tiada pula Majlis Syura yang dapat 
mencegah kemungkaran itu seperti semuanya juga menyokong kekufuran itu maka 
wajiblah diperangi. Misalnya dia menghalalkan arak dan menyuruh orang 
meminumnya, menukar azan ke bahasa lain, menghalang solat Jamaah, Melarang 
puasa, melarang pemakaian tudung dan menutup aurat dan lain-lain perkara yang 
menyebabkan kufur Akbar yang menyebabkan pelakunya murtad wal’iyazubillah. 




